《偈六十三首》
宋代·释道宁

空王门下，法令当行。
列局分司，利生为务。
无明海内，驾起慈舟。
入我山中，盛栽忍草。
伶俜游子，诱引还家。
直指衣中，久怀至宝。
获解脱道，证本圆常。
报佛深恩，方名垂手。
不伤风化，物义两全。
金殿玉堂留不住，披毛戴角又重来。

作者简介：释道宁（一○五三～一一一三），俗姓王，歙溪（今安徽歙县）人。祝发蒋山泉禅师，依雪窦老良禅师。踰二年，遍历丛林，参诸名宿。晚至白莲，参五祖法演禅师，顿彻法源。徽宗大观中，住潭州开福寺。政和三年卒，年六十一。为南岳下十四世，五祖法演禅师法嗣。《僧宝正续传》卷二、《嘉泰普灯录》卷一一、《五灯会元》卷一九有传。今录诗一百三十二首。